钦定古今图书集成/明伦汇编/交谊典/第027卷 > 《图书编》 > 《社仓规条》
## 钦定古今图书集成/明伦汇编/交谊典/第027卷 > 《图书编》 > 《社仓规条》

社仓之制，乃古人良法，积谷赈饥，亦斯人良心，特患
上之人不知所以倡之耳。有父母斯民之责者，果知
民为邦本，食为民天，水旱之凶荒不时，官仓之积谷
有限，思为备荒之善策，须酌社仓之事宜，乃计之得
也。合于各保甲乡约中各创立社仓，先捐俸金以为
倡率，或罚纸赎以便上纳。且诚心劝谕各村士民，使
咸知以义相尚，不待督责，而谷皆其情愿输。因仓置
簿，登记其数，凡出谷多者，则破格旌奖，民其有不以
义相从者乎？况因时制宜，随俗劝诱，或禁止神庙赛
会，定为香钱，或违犯乡保规条，略示惩罚。由此日积
月累，则一村之谷，自足以养一村之民。每年青黄不
接之时，令其出放，息止加二，小饥加“一，大饥免息。成
熟之年，仍令各村量行添入。”此法若行之有常，三数
年间，各村之谷殆将不可胜食。但民之诚伪不一，而
官司之意向不同。若非出纳有经，奸民或因之以滋
侵渔负骗之私，官司或移之以补官仓积贮之数，是
非惟无益于民，而且有害于民也。然使经官查盘，则
又重为民累。合无免其查盘，止于府县给印文簿，付
约正副每岁稽查。然各村管理收放，即于本乡每年
轮一公直，殷实者以司出纳，量与免其火夫丁差，以
示酬劝。如此则奸民不得以负骗，官司不得以那移。
即遇水旱凶灾，复有官谷以济之。自是贫者不患于
阻饥，富者可免于劝借，而盗贼亦因以潜消。地方之
民永有赖矣。

一、社仓之设，本以为一乡也。谷以义名，则当以义相
先，期为善俗。除捐俸并发纸赎以为之倡及士民尚
义出谷多至百十石者，不可为例。大凡当秋熟之时，
或每亩量出谷半升、或通乡各户富者以石计、贫者
以升斗计，俱报数约正副登簿，保长收入社仓。每春
有阙食者，量准借与，就于保长处会同约正、副批立
合同登记簿籍，候秋收之日加息二分纳还。但借谷
者亦不得多至十石以外，恐一人奸顽无耻催收稍
难则将并一乡之义举而坏之也一每遇年荒，大户例有劝借。盖官谷有限各村又无
义谷故也。若使村村有谷则一乡之积自足以供一
乡之人加以县仓积有官谷，劝借之事以后可免。且
尚义出谷而使本乡之人俱感其惠。亦处富和邻之
一道也。不然富本众所忌也。积心悭吝因而阻坏义
举。设遇凶荒。宁能独保其富哉。

一、出谷虽非贫者之事，而岁时丰稔，或一斗、或二、三
斗亦可量力出办，准与荒年揭借义谷亦有数倍之
利。若丰收之时斗谷不肯出者；荒歉之年，义谷、官粮
俱不准与。

一、各乡旧有土神庙，即有社祭之礼。但俗尚奢侈，因
而迎神赛会，花费不訾。不特亵渎神明、幽有鬼责，致
怠事端，且明有人非。从今《乡约》举行一切禁止。或有
情愿施舍，冀神佑助，即宜准作香钱，自家告诸神明，
登记《乡约簿》，积为义谷，以济人贫难，不其神人两得
之乎！每岁春秋祈报，买办猪羊酒果、香烛等项，即于
义谷内支用。祭毕，举行社饮，申明约法，和睦乡里，庶
彬彬然成礼让之俗矣。或有贫不能存、丧不能举者，
亦于义谷内量给以助之。皆须会众公议，而后动支。
各明白登簿，以备稽查，无得徇私滥支冒破。

一各村纳谷。或社仓未备。权借民间空房收贮。待置
仓后再行收入。或乡村空旷。苦于看守。不愿立仓者。
即公议积贮。亦从其便。

一、给借固贵均平，亦虑陷失谷本。每年支借之时，须
会众公议，量其可借，方准托保借与。敢有轻借游手
无赖之人，以致负骗及强梁奸贪之徒，以市私恩，俱
于收管人名下追赔。其收管人敢有捏开花名，私取
规利者，众共呈官追罚。若出入公明，每年亦宜量给，
以酬收管之劳。